Tove Videbæk (KRF), 2003-02-19:
Det må være det styrende princip, når straffe skal udmåles, og sådan er det heldigvis på de fleste områder. Men på ét område halter lovgivningen gevaldigt bagefter.
Når det drejer sig om anvendelse af illegal arbejdskraft, er signalet i lovgivningen, at det tager vi som samfund ikke rigtig alvorligt.
Med den nuværende lovgivning og især praksis på området
er signalet til arbejdsgiverne: Ansæt bare illegale arbejdere fra udlandet. Sandsynligheden for, at du bliver pågrebet, er minimal, og hvis du bliver pågrebet, kan det sagtens betale sig alligevel.
Selv ved en maksimal strafudmåling på 10.000 kr. pr. måned pr. medarbejder er der stadig en gevinst for landmanden, for den selvstændige håndværker og for villaejeren, eller hvem der ellers kan have brug for lidt ekstra arbejdskraft.
Til den arbejdsløse mand i Polen eller et andet østeuropæisk land siger vi med den nuværende lovgivning og især praksis: Det er helt o.k, du kommer til Danmark og arbejder illegalt.
Det er ikke noget, vi ser som et stort problem.
Det er derfor ikke så underligt, at illegalt arbejde i Danmark er et stigende problem.
I en frisk undersøgelse fra Arbejderbevægelsens Erhvervsråd anslås det, at det illegale arbejde har et omfang, der svarer til mellem 1.500 og 1.800 heltidsbeskæftigelser.
Dermed går den danske stat glip af flere hundrede millioner kroner i indkomstskat og moms, så der er tale om mere end peanuts.
Det er et væsentligt problem, som vi bliver nødt til at tage alvorligt og finde en holdbar løsning på, og derfor hilser jeg denne forespørgselsdebat meget velkommen, ligesom forslaget til vedtagelse også ser meget fornuftigt ud.
Men i Kristeligt Folkeparti vil vi også gerne have brancheorganisationerne med på banen.
Oprettelse af netværk og styrkelse af samarbejdet mellem politi, fagforeninger, arbejdsgivere og Udlændingestyrelsen osv. er vi helt enige i, men man skal også have brancheorganisationerne med.
Det gælder om at tage fat om problemets rod, dvs. hos den enkelte arbejdsgiver, og i disse bestræbelser er brancheorganisationerne en helt nødvendig medspiller.
Ligeså ønsker Kristeligt Folkeparti, at de illegale arbejdstagere selv skal mærke, at de har gjort noget ulovligt.
De skal mærke, at ulovligheder straffes altså i Danmark, og derfor har vi en pind med om, at det skal sikres, at arbejdstagere, der arbejder illegalt i Danmark, får konfiskeret fortjenesten.
Det virker, som om praksis for nærværende er, at de illegale arbejdere blot sendes ud af landet.
Det eneste, de kan risikere, er at blive sendt ud af landet, og vel at mærke med hele fortjenesten i baglommen.
Man kan derfor sige sig selv, at den succes vil de naturligvis gentage hurtigst muligt.
Skal vi have sat en effektiv stopper for den praksis - og det skal vi - skal den illegale arbejdstagers gevinst ved den illegale virksomhed konfiskeres, for problemet bliver jo ikke mindre over de kommende år.
Udvidelsen af EU betyder, at vi bliver nødt til at have klare linjer på arbejdsmarkedet.
Ellers er det velfærdsstaten, der er i fare, intet mindre.
Kristeligt Folkeparti fremsætter sit eget forslag til vedtagelse, og det ligner til forveksling det allerede fremsatte forslag.
Blot har vi i første pind tilføjet »brancheorganisationer,«, og vi har tilføjet en femte pind, nemlig »sikre at illegale arbejdstagere får konfiskeret fortjenesten.«